Demonstrant stormet høring i Storbritannia
I den såkalte Leveson-høringen måtte Blair mandag svare på kritiske spørsmål om forholdet han hadde til pressefolk under tiden som statsminister. Høringens formål er å granske medienes arbeidsmetoder og etikk i kjølvannet av de mange skandalene. Høringen finner sted i en sal i Royal Courts of Justice, og sikkerheten skulle være på topp da den tidligere statsministeren var på plass. Men plutselig sto en mann i hvit skjorte og lyse bukser midt i salen og fyrte av en kraftig tirade mot Blair. - Denne mannen burde arresteres for krigsforbrytelser, ropte mannen. Britiske medier melder at mannen er David Lawley-Wakelin, en filmskaper og kjent motstander av krigen i Irak. Lagt i bakken I flere sekunder lirte han av seg gloser mot den tidligere statsministeren. Han kom med beskyldninger om at den amerikanske banken JP Morgan hadde betalt Blair for å invadere Irak. - JP Morgan betalte ham for Irak-krigen tre måneder etter at vi invaderte Irak. De tok 20 milliarder dollar fra den irakiske banken. Han ble betalt seks millioner dollar hvert år fra JP Morgan, også etter at han var ferdig som statsminister. Denne mannen er en krigsforbryter, ropte demonstranten. Mens sikkerhetsvaktene kastet seg over ham og la ham i bakken fortsatte mannen å komme med beskyldninger mot den tidligere statsministeren. Britisk politi sier de har pågrepet en 49 år gammel mann som tas med til en politistasjon i London for avhør. Mannen tok seg inn i salen gjennom en korridor som til vanlig brukes av dommere. Dørene kan ikke åpnes uten en sikkerhetskode.Dommer Brian Leveson som leder høringen beordret umiddelbart at det skulle etterforskes hvordan demonstranten hadde kommet seg inn i salen. - Jeg beklager, herr Blair. Jeg ønsker å finne ut hvordan denne mannen klarte å komme seg inn i salen gjennom det som skulle være en sikker korridor. Jeg vil at dette skal etterforskes umiddelbart. Jeg beklager, sa Leveson. Blair var tydelig noe forfjamset etter stuntet fra demonstranten, og ba om å få svare på beskyldningene. - Kan jeg får det protokollført at det han sa om Irak og JP Morgan er usant. Jeg har aldri hatt noen diskusjoner med dem om det, sa Blair. Det er ikke første gang noen stormer høringssaler i Storbritannia. I fjor ble mediemogulen Rupert Murdoch overrasket av en kvinne med barberskum-pai.
Her blir demonstranten lagt i bakken etter å ha skjelt ut og kalt Storbritannias tidligere statsminister, Tony Blair, for krigsforbryter.